Briljante Blouwillem verdien 'n speenvark | Netwerk24
Deur G.P.D. Terblanche, Bloemfontein 12 September 2019 00:00
Hoekom noem hulle hom Blouwillem? Hy verdien nie 'n naam wat klink soos blou Maandag nie.
Sou Willem Sonskyn nie beter gewees het nie? Hy wat met sy Maandag-rubriek altyd 'n vonkel in Volksblad bring.
Hoeveel blye dekades doen hy dit nie al nie? En hy raak nie uitgebrand nie. Hy gooi net meer stronke, of dalk miskoeke, op sy gloeiende vuurtjie.
Wanneer ons Volksblad Maandagoggend oopslaan, is die eerste kommentaar altyd: "Wat sê Blouwillem vandag?"
Watter spyker slaan hy nou weer op die kop? Watter kwinkslag is daar nou weer? Waarmee gaan hy vandag ons dag maak – ons droewe dag opkikker?
Hy het die kuns bemeester om aan ons soetste taal 'n sprankel te gee wat inskop soos 'n weerligstraal. Waar kom hy aan al die lekkerlees-Afrikaans, die pittige humor?
Waardeer ons die woema wat hy in ons taal sit genoeg? Is dit nie tyd dat ons hom 'n slag eer en bedank nie? Al is dit met 'n speenvark of 'n kalkoen vir Kersfees. Ons waardeer die lag in droewe tye!